**JANA IN DESET PALIC MOČI**

**Avtorica: Jana Zupanc**

V življenju smo kljub povezanosti z drugimi, v svojem bistvu, v srčiki, vedno in povsod sami. Na to pot se podamo kot naivni otroci in kljub vsemu gremo dalje in verjamemo, da je svet tukaj tudi zaradi nas, da so sanje uresničljive, če jim dodamo deset palic moči.

Ko je Jana prebrala zgornje vrstice v nevidni knjigi brez avtorja, se je v sebi lahko le nasmehnila, saj je vedela, da bo to zopet zanimivo čtivo za lahko noč. Fenomenalno!

Najvišji gradovi v oblakih so se risali na računalniku in se pisali raznorazni scenariji, potem pa…Kaaaj? V svoji pretirani vnemi Jana ni opazila, kako temno je zunaj in kako je že desetkrat zagrmelo. Pa ravno sedaj se je moralo to zgoditi. Pa ravno sedaj. V čistem obupu jo je prikovalo na stol za pisalno mizo in v mislih je pričela krožiti okrog točke nič, pa okrog palic, pa enice. Kaj je to sedaj? Zunaj je še močneje zagrmelo, a ni bila prav nič prestrašena. Imelo pa jo je, da izve te nauke, da pride do desetih palic moči. Kar naenkrat se je vzravnala, vzela pisalo in na prazen list z velikimi črkami napisala **DESET PALIC MOČI**. V mislih je pričela modrovati in njen um je risal raznorazne palice in nobena se ji ni zdela dovolj močna, zato je kmalu odvrgla pisalo in vzela ravnilo, saj si je predstavljala, da mora te palice izmeriti in to zelo natančno. Ko tudi tako ni šlo dalje, je preštela do deset in se odločila uporabiti snemalnik na pametnem telefonu.

Čisto nepričakovano je vstopila v svet desetih palic moči in spoznala je, da ima nevihta moč le, če ji to dovolimo, če odnehamo, če ji to moč podarimo. Ona pa ni imela namena predati se, Jana je imela namen iti dalje. Ni se več spraševala, ali so sanje dovoljene, ali lahko dobi to znanje. Pojdi naprej, Jana, naprej, si je mislila, v roki imaš moč desetih palic. Kaj ti sporočajo, če sploh kaj? Je dovolj imeti ali moraš za kaj več razumeti? Ampak Jana je vedno sanjala, da ujame lesketajoči se sončni žarek nad vodo, da ji mavrica vrne nasmeh, da prepleza najvišjo goro, se potopi med morske valove in se zbudi med zelenimi krošnjami. Vprašala se je v kot v polsnu, kje je deset palic moči, da gre z njimi med ljudi, da ni več kot samotni otok. Nato jo je prešinilo. Morda jih pa le ima, morda jih je vedno imela, pa ni vedela, ni prepoznala, ni dojela, ni razumela. Kopala je globlje, bližala se je resnici in končno je dojela. Pripravljena ni bila. Je sedaj prišel njen čas? Deset palic moči je vzela za svojo zgodbo, za svojo resnico in morda je prav, da deli to vedenje, da se dotakne te vsebine, da jo razpošlje na naslove. **Ne NEKOČ**, ampak **ZDAJ** in na **PRAVI NASLOV**. Kar nekakšno moč je začutila in morala je to narediti ne glede na vse. Morala je iti za svojimi sanjami. **TAKOJ**.

Morda je potrebovala točo in grmenje, solze in trpljenje, izkušnje, ki se jim reče preizkušnje, da je spoznala, da do desetih palic moči ne prideš kar tako in ne po tekočih stopnicah, da prideš po strmi hoji navzgor, po padcih in bitki, da jih lahko imaš, a le navidezno, saj se ti vsake toliko časa izmuznejo, da sprevidiš, da so tam, da so tam zate, za druge, za nas vse, da se iskanje nikoli ne konča. Ko prideš do deset, se številka zabriše v megli, slika zamrzne in vrneš se na točko nič. Krog se sklene in se vrti, vrti kakor naš planet. Kaj pa če izstopim? Grem proti toku? Se je vprašala. Morda je to prava pot, morda je to način, da jih najdem.

Deset čez polnoč zgodba se zaključevati hiti. Nič, kar je zares vredno imeti, ne dobi se kar tako, poiskati je potrebno svoj zakaj, svoj zato. Najti moč, iti dalje, se ustaviti pri semaforju, ko je to potrebno in iti dalje, ko je čas za to. Semaforji so resna stvar, prehitevati po levi in ne desni, pospešiti takrat, ko je to potrebno in iti naprej, ko ne ogrožamo drugih in tudi sebe ne. Vzeti deset palic moči pomeni tudi narediti zrelostni izpit in se zavedati, da karkoli že naredimo, da ima vse svoje posledice, svoje zmage in poraze. **»10 palic moči lahko premaga tudi nevihtne noči.« KONEC in PIKA.**